Document ID: 32012R0101
Publication Date: 2012-02-06

Title and Content:
KOMISIJAS REGULA (ES) Nr. 101/2012
(2012. gada 6. februāris)
ar ko groza Padomes Regulu (EK) Nr. 338/97 par savvaļas dzīvnieku un augu sugu aizsardzību, reglamentējot to tirdzniecību
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1996. gada 9. decembra Regulu (EK) Nr. 338/97 par savvaļas dzīvnieku un augu sugu aizsardzību, reglamentējot to tirdzniecību (1), un jo īpaši tās 19. panta 5. punktu,
tā kā:
(1)
Regulā (EK) Nr. 338/97 uzskaitītas tās dzīvnieku un augu sugas, kuru tirdzniecība ir ierobežota vai tiek kontrolēta. Minētais uzskaitījums ietver Konvencijas par starptautisko tirdzniecību ar apdraudētajām savvaļas dzīvnieku un augu sugām (CITES) (turpmāk "Konvencija") papildinājumos iekļautos sarakstus.
(2)
Nesen Konvencijas III papildinājumā tika iekļautas šādas sugas: Calyptocephalella gayi pēc Čīles pieprasījuma, Agrias amydon boliviensis, Morpho godartii lachaumei un Prepona praeneste buckleyana pēc Bolīvijas pieprasījuma, Cedrela fissilis un Cedrela lilloi (abas kopā ar anotāciju) pēc Bolīvijas pieprasījuma, Cedrela odorata (kopā ar anotāciju) pēc Bolīvijas un Brazīlijas pieprasījuma, Lodoicea maldivica pēc Seišela salu pieprasījuma, Pinus koraiensis pēc Krievijas pieprasījuma.
(3)
Uz Lamna nasus Savienībā attiecas saglabāšanas un pārvaldības pasākumi, jo īpaši tie, kas paredzēti Padomes 2011. gada 18. janvāra Regulā (ES) Nr. 57/2011, ar ko 2011. gadam nosaka konkrētu zivju krājumu un zivju krājumu grupu zvejas iespējas, kuras piemērojamas ES ūdeņos un - attiecībā uz ES kuģiem - konkrētos ūdeņos, kas nav ES ūdeņi (2). Nolūkā uzlabot starptautisko sadarbību Lamna nasus sugas īpatņu tirdzniecības kontroles jomā Komisija plāno ierosināt to, lai dalībvalstis iekļautu šo sugu Konvencijas III papildinājumā; tādēļ Lamna nasus būtu jāiekļauj Regulas (EK) Nr. 338/97 pielikuma C pielikumā, un minētā iekļaušana jāpiemēro no brīža, kad stājas spēkā iekļaušana Konvencijas III papildinājumā.
(4)
Konvencijas III papildinājumā veikto grozījumu dēļ ir jāgroza Regulas (EK) Nr. 338/97 pielikuma C pielikums.
(5)
Ir konstatēts, ka trim vāveru sugām (Callosciurus erythraeus, Sciurus carolinensis un Sciurus niger) piederošu dzīvu īpatņu introducēšana Savienības dabiskajā vidē radītu ekoloģisku apdraudējumu Savienības vietējām apdraudētajām savvaļas dzīvnieku sugām. Vairākos ad hoc pētījumos un pārbaudēs ir pierādīts vai tiek prognozēts apdraudējums un/vai iespējams apdraudējums Eirāzijas rudajai vāverei (Sciurus vulgaris), kā arī augu sabiedrībām un biotopiem. Apdraudējumu Eirāzijas rudajai vāverei rada konkurējoša izslēgšanas (no barības resursiem vai biotopa) un slimību rezistences kombinācija. Draudi ekosistēmām ietver barošanos no putnu olām un mazuļiem un konkurēšanu ar meža putniem par ligzdošanas vietām un barību, kā arī kaitēšanu mežiem un kokaudzēm, graužot koku mizu. Šobrīd šo triju invazīvo sugu īpatņi tiek tirgoti Savienībā, un tāpēc šīs sugas būtu jāiekļauj Regulas (EK) Nr. 338/97 pielikuma B pielikumā saskaņā ar tās 3. panta 2. punkta d) apakšpunktu.
(6)
Jāuzrauga Haliotis midae sugas īpatņu tirdzniecība. Tāpēc šī suga būtu jāiekļauj Regulas (EK) Nr. 338/97 pielikuma D pielikumā.
(7)
Regulas (EK) Nr. 338/97 pielikumā būtu jāiekļauj termina "šķirne" definīcija, lai īstenotu CITES Rezolūciju Conf. 11.11 (pārsk. LPK15) par augu tirdzniecības regulēšanu.
(8)
Lai atšķirtu savvaļas un mākslīgi pavairotus Tillandsia xerographica sugas eksemplārus, šai B pielikumā jau iekļautajai sugai jāpievieno anotācija, kurā norādīts, ka mākslīgi pavairotu eksemplāru tirdzniecība ir atļauta tikai attiecībā uz tiem eksemplāriem, kam piemīt konkrētas atpazīstamas morfoloģiskas īpašības (katafili).
(9)
Būtu jālabo nekonsekvence nomenklatūras atsaucēs Regulas (EK) Nr. 338/97 pielikuma D pielikumā attiecībā uz Gerrhosauridae dzimtu.
(10)
Tāpēc attiecīgi būtu jāgroza Regula (EK) Nr. 338/97. Ņemot vērā grozījumu apmēru, skaidrības labad ir lietderīgi pilnībā aizstāt minētās regulas pielikumu.
(11)
Šajā regulā paredzētie pasākumi ir saskaņā ar atzinumu, ko sniegusi Savvaļas dzīvnieku un augu tirdzniecības komiteja, kura izveidota atbilstīgi Regulas (EK) Nr. 338/97 18. pantam,
IR PIEŅĒMUSI ŠO REGULU.
1. pants
Regulas (EK) Nr. 338/97 pielikumu aizstāj ar šīs regulas pielikuma tekstu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 6. februārī

Classification:
Level 1 Categories: 100147
100155
Level 2 Categories: 100194
100242
100243
Level 3 Categories: 2825
3584
3150
All Categories: 134
2826
2827
3584
865